# Barkley Marathons

### A Wikipédiából, a szabad lexikonból.

A Barkley Marathons egy ultramaratoni terepfutóverseny az Egyesült Államokban, amely a maga műfajában a világ egyik legkeményebb és sokak szerint legkegyetlenebb versenye. A versenyt Tennessee államban, a Frozen Head természetvédelmi parkban rendezik minden tavasszal, általában április elsejéhez közeli időpontban.

A Barkley Marathons valójában két verseny, egy 100 mérföldes (160,9 km) futás és egy 60 mérföldes (96,5 km) úgynevezett „fun run”, azaz „örömfutás”. A verseny egy 20 mérföldes körön zajlik, jelzetlen utakon, illetve utaktól teljesen mentes sűrű erdőn át.

A 100 mérföldes távon a versenyzőknek körönként 12 óra áll rendelkezésükre és a teljes távra összesen 60 óra, míg a 60 mérföldes távot 40 órán belül kell teljesíteni.

A verseny 1986-os indulása óra a 100 mérföldes távot összesen 6 versenyzőnek sikerült szintidőn belül teljesítenie (1995: Mark Williams, 2001: David Horton és Blake Wood, 2003: Ted „Cave Dog” Keizer (pályacsúcs: 56:57:52), 2004: Jim Nelson és Mike Tilden) a több mint 500 indulóból. 2006-ban különösen nehéznek bizonyult a verseny, hiszen még a 60 mérföldes távot sem tudta egyetlen futó sem befejezni.

A verseny nehézségét a különösen kegyetlen terep adja. A 100 mérföldes táv teljes szintemelkedése 16 500 méter, vagyis körönként 3300 méter emelkedő és 3300 méter lejtő, ugyanakkor a pálya legmagasabb és legalacsonyabb pontja között kevesebb mint 700 méter a szintkülönbség. A verseny részben évek óta elhagyott ösvényeken, részben a szinte áthatolhatatlan sűrű erdőn, szedresen és bozótoson át halad. A versenyzőknek a pályára kihelyezett 9-11 könyvet is meg kell találniuk, amelyekből egy egy lap kitépésével igazolják a teljesítést.

Az első két kört a versenyzők az óramutató járásával azonos irányban teljesítik, míg a 3. és 4. kört ellentétes irányban. Az utolsó körre induló első versenyző maga választja meg a haladási irányt és minden következő versenyzőnek az előtte haladóval ellentétes irányba kell indulnia.

A pályán körönként két vízvételi lehetőség van (8 és 13 mérföldnél), azon túl, amit a versenyző saját magának biztosít a rajtban.

A Barkley Marathons nevezési díja 1,60$, valamint újoncok számára egy bármilyen gépjármű-rendszámtábla, visszatérőknek egy fehér ing és korábbi teljesítőknek egy pár zokni.

A Barkley Marathons fenti jellemzésével többen vitatkoznak. Sokak szerint nem is futóverseny, hisz szinte képtelenség futni rajta, míg mások szerint nem is verseny, mert a túlnyomó többség abban a biztos tudatban indul, hogy nem tud célba érni.

A versenyen évről évre maximum 35 versenyző indulhat, és többségük csupán az első kört tudja sikeresen teljesíteni. 2006-ban például 33 indulóból 22 versenyző fejezte be az első kört és öt a másodikat. Egy évvel korábban 33 indulóból 18 fejezte be az első kört és négy a másodikat.

A verseny eddigi legsikeresebb magyar indulója, Lőw András, 2001-ben két kört (8:12, 19:40) és 2007-ben 3 kört (8:39:35, 20:32:17, 34:16:20) teljesített sikeresen.

## [szerkesztés] Külső hivatkozások

- Matt Mahoney félhivatalos Barkley Marathons oldala

A lap eredeti címe "http://hu.wikipedia.org../../../b/a/r/Barkley_Marathons_0e13.html"

Kategóriák: Ultramaratoni futóversenyek | Az USA sportélete

##### Views

- Szócikk
- Vitalap
- Aktuális változat

##### Keresés

##### Más nyelveken

- English